Musta lista on Kuluttajan ylläpitämä tietokanta yrityksistä, jotka eivät ole noudattaneet kuluttajariitalautakunnan ratkaisusuositusta siitä, miten niiden pitää hyvittää virheensä kuluttajalle.

Kuluttajariitalautakunta käsittelee kuluttajien ja yritysten välisiä riita-asioita, ja antaa tapauksista ratkaisusuositukset kuulemalla tapauksen molempia osapuolia sekä tarpeen vaatiessa alan asiantuntijoita. Kuluttaja saa Mustan listan tiedot kuluttajariitalautakunnan julkisista asiakirjoista.

Julkaisemme kuluttajariitalautakunnan päätökset heti, kun saamme tapausten asiakirjat. Kuluttajariitalautakunta lähettää tapaukset Kuluttajalle, kun tapaus on täysin valmis ja käsitelty. Aikaa saattaa kulua jopa kaksi tai kolme vuotta siitä, kun kuluttajariitalautakunta on tehnyt varsinaisen päätöksen. Viive päätöksen tekemisen ja asian käsittelyn lopullisen valmistumisen välillä johtuu siitä, että kuluttajariitalautakunta antaa sekä yritykselle että kuluttajalle varsin pitkän ajan vastata päätökseen. Vasta kun vastausaika on päättynyt, tapaus katsotaan täysin käsitellyksi.

Kuluttaja toimittaa Mustan listan itsenäisesti kuluttajariitalautakunnan julkisista asiakirjoista. Listan luvaton kopiointi ja julkaisu muualla on kiellettyä. Jos haluat jakaa tietoa muualla, voit julkaista linkin tälle sivulle.

Yrittäjä: jos listalla on mielestäsi virhe, lue ohjeet täältä.

Lisää kuluttajariitalautakunnan ratkaisuja eri aiheista voit lukea Ratkaisuja riitoihin -osiosta.